Document ID: /roh_data/filtered/fineweb-2-filterrobots_roh.jsonl.gz/35100

Il lockdown vala almain enfin mez favrer. La nova varianta dal coronavirus sa derasia rasant, ha ditg Johnson en la televisiun. Ord quest motiv stoppian ins er agir en l'Engalterra e far il pass en il lockdown.
«Quai vul dir che vus stuais star a chasa»
Las scolas restan serradas – inscunters privats vegnan limitads ed er ustarias e fatschentas ston serrar lur portas.
Ils ultims dis aveva la Gronda Britannia annunzià in nov record tar las infecziuns e tar ils pazients. Il dumber da mortoris è creschì per 20%. Responsabel per quest svilup saja er la nova mutaziun dal coronavirus, uschia Johnson. Ella saja per 50 fin 70% pli infectusa.
Er la Scozia annunzia il lockdown
Gia il glindesdi suentermezdi aveva la Scozia annunzià da far a partir dad oz mardi il pass en il lockdown. Las parts da la Gronda Britannia fan mintgamai in’atgna politica da corona: en Scozia pon vegnir decididas autras mesiras ch'en l'Engalterra.